钦定古今图书集成/明伦汇编/氏族典/第210卷 > 《廖用贤尚友录》 > 陶弘景
## 钦定古今图书集成/明伦汇编/氏族典/第210卷 > 《廖用贤尚友录》 > 陶弘景

按《梁书陶弘景传》，“弘景字通明，丹阳秣陵人也。初，母
梦青龙自怀而出，并见两天人手执香炉，来至其所，
已而有娠，遂产弘景。幼有异操，年十岁，得葛洪《神仙
传》，昼夜研寻，便有养生之志。及长，身长七尺四寸，神
仪明秀，朗目疏眉，细形长耳，读书万馀卷，善琴棋，工
草隶。未弱冠，齐高帝作相，引为诸王侍读，除奉朝请。”
虽在朱门，闭影不交外物，唯以披阅为务，朝仪故事，
多取决焉。永明十年，上表辞禄，诏许之。止于句容之
句曲山中山立馆，自号“华阳隐居。”始从东阳孙游岳，
受符图经法，遍历名山，寻访仙药。时沈约为东阳郡
守，高其志节，累书要之不至。性好著述，尚奇异，顾惜
光景，老而弥笃。尤明阴阳五行，风角星算，山川地理，
方图产物，医术本草，著《帝代年历》。又尝造《浑天象》云
“修道所须，非止史官。”是用义师平建康，闻议禅代，弘
景援引图谶，数处皆成梁字，令弟子进之。高祖既早
与之游，及即位后，恩礼愈笃，书问不绝。天建四年，移
居积金东涧，善辟谷导引之法，年逾八十而有壮容。
后太宗临南徐州，钦其风素，召至后堂，与谈论数日
而去。大同二年卒，时年八十五。诏赠中散大夫，谥曰
“贞白先生。”